CELEX: 62011TN0205
Language: sl
Date: 2011-04-07 00:00:00
Title: Zadeva T-205/11: Tožba, vložena 7. aprila 2011 – Nemčija proti Komisiji

25.6.2011   
            
            
               SL
            
            
               Uradni list Evropske unije
            
            
               C 186/28
            
         Tožba, vložena 7. aprila 2011 – Nemčija proti Komisiji
   (Zadeva T-205/11)
   2011/C 186/52
   Jezik postopka: nemščina
   
      Stranki
   
   
      Tožeča stranka: Zvezna republika Nemčija (zastopnika: T. Henze in J. Möller, zastopnika)
   
      Tožena stranka: Evropska komisija
   
      Predlogi
   
   Tožeča stranka predlaga, naj se:
   
               —
            
            
               sklep Komisije z dne 26. januarja 2011, C(2011) 275 konč. v postopku „Državna pomoč C 7/2010 – Shema za prenos davčnih izgub (Sanierungsklausel)“ razglasi za nično;
            
         
               —
            
            
               podredno: sklep Komisije z dne 26. januarja 2011 v postopku „Državna pomoč C 7/2010 – Shema za prenos davčnih izgub (Sanierungsklausel)“ razglasi za ničen v delu, v katerem je Komisija v členu 2 sklepa odločila, da so odobrene individualne pomoči povsem nezdružljive z notranjim trgom in se zahteva vračilo celotnega zneska pomoči, če znesek presega 500 000 EUR;
            
         
               —
            
            
               toženi stranki naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja te tožbene razloge.
   
               —
            
            
               Tožbeni razlogi v utemeljitev glavnega tožbenega predloga:
               
                           1.
                        
                        
                           tožbeni razlog: Kršitev člena 107(1) PDEU – Neobstoj selektivnosti, ker ne gre za izjemo od merodajnega referenčnega sistema
                           Shema za prenos davčnih izgub iz člena 8c(1a) nemškega zakona o davku od dohodka pravnih oseb (Körperschaftsteuergesetz (KStG)) o prenesenih izgubah podjetij, ki so jih prevzela druga podjetja s ciljem sanacije, naj ne bi bil selektiven. Ne gre za shemo državne pomoči v smislu člena 107(1) PDEU, ker ni določene izjeme od merodajnega referenčnega sistema.
                        
                     
                           2.
                        
                        
                           tožbeni razlog: Kršitev člena 107(1) PDEU – Očitna napaka pri presoji splošne narave ukrepa
                           Komisija naj bi pri presoji vprašanja, ali gre v primeru sheme za prenos davčnih izgub iz člena 8c(1a) KStG za splošni ukrep, storila očitno napako pri presoji, ker je uporabila neprimerno preskusno metodo in ni preverila, ali shema za prenos davčnih izgub pri celostni gospodarski presoji temelji na horizontalnih danostih, tako da na splošno koristijo vsem podjetjem na področju Zvezne republike Nemčije, in se posledično lahko opredeli kot splošen ukrep.
                        
                     
                           3.
                        
                        
                           tožbeni razlog: Kršitev člena 107(1) PDEU – Neobstoj selektivnost zaradi neupoštevanja, da je ureditev upravičena z naravo in notranjo strukturo davčnega sistema
                           Shema za prenos davčnih izgub iz člena 8c(1a) KStG ni selektivna in tako ni shema državne pomoči v smislu člena 107(1) PDEU, ker je upravičena z naravo in notranjo strukturo davčnega sistema.
                        
                     
         
               —
            
            
               Tožbeni razlog v utemeljitev podrednega tožbenega predloga:
               
                           —
                        
                        
                           Kršitev člena 107(3) PDEU v povezavi z Začasnim okvirom Skupnosti za ukrepe državnih pomoči v podporo dostopu do financiranja ob trenutni finančni in gospodarski krizi
                        
                     
                           —
                        
                        
                           Komisija naj bi člen 107(3) PDEU v povezavi z obvestilom Komisije „Začasni okvir Skupnosti za ukrepe državnih pomoči v podporo dostopu do financiranja ob trenutni finančni in gospodarski krizi“ napačno uporabila s tem, ko je v členu 2 sklepa Komisije naveden znesek 500 000 EUR štela za prag, katerega prekoračitev ustvari obveznost vračila celotne pomoči, in ne za prag, katerega prekoračitev ustvari obveznost vračila prekoračenega zneska.